Source: https://domov.sme.sk/c/6115423/proces-s-expolicajtom-ktory-mal-upalit-svojho-soka-odrocili.html
Timestamp: 2017-04-24 05:35:47+00:00
Document Index: 250602

Matched Legal Cases: ['Súd ', 'súd ', 'Súd ', 'súd ', 'súd ', 'Súd ', 'súd ', 'Súd ']

Proces s expolicajtom, ktorý mal upáliť svojho soka, odročili - domov.sme.sk
Zobraziť všetky sekcie Proces s expolicajtom, ktorý mal upáliť svojho soka, odročili
Súd požiada Ústav súdneho inžinierstva o doplnenie znaleckého posudku. 27. okt 2011 o 11:16 TASR
Písmo:A-|A+00BRATISLAVA. Okresný súd Bratislava 1 odročil na neurčito hlavné pojednávanie v kauze expolicajta Petra V., ktorý podľa obžaloby zapálil svojho soka Petra Valíka. Súd predvolal znalca z Ústavu súdneho inžinierstva Žilina, aby vypovedal k dodanému znaleckému posudku. Pôvodne bol proces naplánovaný na 9. septembra. Dôvodom dnešného odročenia na neurčito bolo, že na základe požiadavky právneho zástupcu obžalovaného - súd požiada spomínaný Ústav súdneho inžinierstva o doplnenie súdnoznaleckého posudku. "Okresný súd Bratislava 1 na základe doručeného písomného ospravedlnenia neúčasti obhajcu na pojednávaní v trestnej veci obžalovaného P.V. zrušil termín pojednávania, ktorý bol vytýčený na 9. septembra. Nový termín hlavného pojednávania je vytýčený na 27. októbra," povedal vtedy pre TASR hovorca Krajského súdu v Bratislave (KS) Pavol Adamčiak.
Posledné pojednávanie v tejto veci bývalého policajta sa uskutočnilo koncom júna, vtedy po deväťmesačnej prestávke. Podľa obžaloby svoju obeť Petra Valíka polial benzínom a zapálil. Súd proces vlani v septembri prerušil, pretože dal Ústavu súdneho inžinierstva v Žiline vypracovať znalecký posudok a čakal na jeho vyhotovenie. Proces pokračoval 29. júna tohto roku čítaním listinných dôkazov. Šéf ústavu Gustáv Kasanický bol vtedy na študijnom pobyte v USA, preto mu nebolo možné položiť otázky k novému posudku. Na predchádzajúcom pojednávaní jeden zo znalcov pripustil, že požiar v aute, v ktorom v lete 2008 uhorel Valík, mohol vzniknúť podľa verzie obžalovaného. Ten pred súdom tvrdí, že Valíkovi, ktorý už bol poliaty benzínom, podal cez pootvorené okno zapálenú cigaretu.
Znalec Albín Kostolanský vychádzal z lekárskej správy, podľa ktorej mal údajný páchateľ Peter V. popáleniny na rukách a tvári. Ak by bolo okno auta rozbité alebo celkom otvorené, musel by byť podľa znalca obžalovaný popálený aj na trupe svojho tela. Iný znalec však v posudku pre súd vylúčil verziu obžalovaného. Súd by mal na základe nového posudku z ústavu súdneho inžinierstva rozsúdiť spomínané protichodné názory. Podľa obžaloby v noci z 20. na 21. augusta 2008 pri hydinárskych závodoch medzi Malackami a Plaveckým Štvrtkom polial benzínom a zapálil v osobnom aute vtedy 36-ročný policajt Peter V. 32-ročného Petra Valíka. Približne hodinu po oznámení skutku sa bratislavským kukláčom podarilo podozrivého zadržať v blízkosti obce Zohor. Poškodený mal rozsiahle popáleniny na 96 percentách povrchu tela a na ich následky 22. augusta 2008 zomrel. Nechajte si posielať ranný prehľad najdôležitejších správ e-mailom